Skattedirektoratet

Epost: firmapost@skattedirektoratet.no

Referanse: 2016/22142

 OSLO, 15. februar 2019

S**var fra Storytel AS på høyringsnotat om meirverdiavgiftsfritåk i elektroniske publikasjonar.**

Storytel viser til høring fra Skattedirektoratet med frist 15. februar 2019.

Om Storytel:

Storytel er en av flere norske aktører som tilgjengeliggjør litteratur på norsk i form av lydbøker som strømmes digitalt. Virksomheten har eksistert siden 2014 og er i vekst. Den digitale språk- og litteraturplattformen som Storytel representerer bidrar til å ivareta og videreutvikle norsk språk og litteratur. Storytel tilbyr bøker på bokmål og nynorsk, og fremmer aktivt lydbøker innlest på norske dialekter. Storytel hadde i 2018 over 2,5 millioner lyttinger til norskspråklige lydbøker.

Om bakgrunn for fritak merverdiavgift (mva) og om høringsnotatet:

Storytel mener det er bra at det legges opp til avgiftslettelser i det norske bokmarkedet. Det vil medføre lavere pris til sluttbruker. Det vil føre til at bruk av norsk litteratur blir mer attraktivt og at konsumet dermed vil øke. Økt bruk vil bidra til at det norske språket holdes levende og utvikler seg på en god måte. I tillegg vil det gi mulighet for å styrke de næringsmessige vilkårene for norske forfattere og andre aktører i det norske språk- og litteraturmarkedet.

Slik Storytel leser Granavolden-erklæringen er også regjeringen opptatt av å sikre gode bruks- og opplæringsvilkår for de offisielle språkene i Norge. Videre legger Regjeringserklæringen opp til at det skal føres en aktiv litteraturpolitikk og behovet for digital omstilling vektlegges.

Basert på dette har regjeringen lagt inn følgende punkt i Granavolden-erklæringen:

*Avvikle det avgiftsmessige skillet mellom papirbøker og e-bøker og innføre merverdiavgiftsfritak også på e-bøker.*

I høringsnotatet fra Skattedirektoratet fremstår det noe uklart om lydbøker som strømmes digitalt også er inkludert når det gjelder fritak for mva. Men vi antar at Skattedirektoratet går inn for en *formatuavhengig* praksis, slik at både tekstfiler med elektroniske bøker – og lydfiler med opplesning av dem – sidestilles.

Storytel mener derfor at lydbøker som strømmes digitalt bør være fritatt for mva dersom det skal gjennomføres en god oppfølging av de endringene på mva-området som Granavolden-erklæringen legger opp til. Også regjeringens nylig utgitte kulturmelding ”Kulturens kraft” legger vekt på at kulturbruken øker i takt med økt digital tilgjengeliggjøring. Videre peker Kulturdepartementet på at for å utnytte mulighetene som digitalisering gir, må det legges til rette for innovasjon og nyskaping.

Også i de øvrige punktene som omhandler språk og litteratur i Granavolden-erklæringen legges det vekt på digitalisering.

Storytels digitale løsninger bidrar til økt bruk og videreutvikling av norsk språk. I tillegg er vi en viktig aktør i den digitale omstillingen som bokmarkedene gjennomgår. Nettopp derfor mener vi at det er naturlig å tilgodese våre gode språk- og litteraturprodukter i det reviderte avgiftsregimet som Granavolden-plattformen legger grunnlaget for.

Fritak for mva vil legge til rette for fortsatt innovasjon av digitale lydbøker og gi en direkte tilsvarende reduksjon i våre priser til sluttbruker. Det vil bety lettere tilgang og økt forbruk av litteratur på norsk, og dermed være i tråd med regjeringens overordnede målsetninger for kulturpolitikken.

Et annet viktig moment er Granavolden-plattformens formuleringer når det gjelder personer med nedsatt funksjonsevne. Regjeringens visjon er et samfunn der alle kan delta og at det må legges til rette for personer med nedsatt funksjonsevne i arbeidsliv og dagligliv.

Storytels tilbud av lydbøker gjør at svaksynte og andre med lesevansker har et svært godt utbud av kvalitetslitteratur på norsk. Også andre grupper funksjonshemmede har glede og nytte av Storytels vareutvalg. Storytel og tilsvarende aktører bidrar dermed til å kunne oppfylle overordnede samfunnsmål om deltagelse, likestilling og inkludering.

Den norske lydbokbransjen har opphav i språkopplæring for barn med lesevansker. Det er dokumentert at lytting til bøker styrker språkforståelsen, både for barn og voksne. Lett tilgjengelige produkter hos Storytel, og andre tilsvarende leverandører er derfor viktig for den generelle språkforståelsen i Norge. Dette kan også ha positiv effekt når det gjelder inkludering og norskkunnskap hos fremmedspråklige.

Forslag til presisering i ny forskrift om mva-fritak for elektroniske bøker:

For å klargjøre at lydbøker som strømmes digitalt også skal være fritatt for mva foreslår Storytel at paragraf § 6-6-1 (1) *Elektroniske bøker* formuleres på følgende måte (vårt forslag til tilføyelse i kursiv):

**§ 6-6-1 *Elektroniske bøker***(1) Med elektroniske bøker menes dokumentfiler med tekst og stillbilder som ikke er elektroniske nyhetstjenester eller elektronisk utgave av tidsskrift. *Begrepet elektroniske bøker omfatter også lydbøker som strømmes digitalt.*

Ta gjerne kontakt dersom ytterlige presiseringer ønskes,

Med vennlig hilsen

Håkon Havik
Daglig leder Storytel AS
Tlf: 980 99 138
E-post: hakon@storytel.no